**Апел за постигане на справедливост при доставката на ваксини.**

През юни 2020 г., няколко месеца след началото на пандемията от COVID-19, Организацията на обединените нации и Международното движение на Червения кръст и Червения полумесец съвместно призоваха правителствата, частния сектор, международните организации и гражданското общество да ускорят усилията за разработването, тестването и производството на безопасна и достъпна ваксина за хората, с която всички, навсякъде да бъдат защитени и която да доведе до край на кризата.

Тази ваксина трябва да предпазва както заможните, така и бедните, както по-възрастните хора, така и младите, насилствено разселените лица, мигрантите, независимо от техния имиграционен статус, и други често пренебрегвани групи от населението, както в градските райони, така и в селските общности.

Петнадесет месеца по-късно, благодарение на изключителния научен и технологичен напредък, както и на глобалното сътрудничество и взаимното доверие в регулаторните аспекти, вече има множество безопасни и ефективни ваксини срещу COVID-19 и те се използват в страните по целия свят. И все пак, въпреки възвишената реторика за глобалната солидарност, целта за „народната ваксина“ далеч не е постигната. Справедливото разпределение на ваксините е политически, морален и икономически приоритет, който до този момент беше до голяма степен пренебрегнат.

Финансовите и недалновидни интереси на определени държави по отношение на ваксините продължават да надделяват над хуманизма, що се отнася до справедливо разпределение на ваксините. Въпреки че над 48% от световното население е получило поне една доза от ваксината, този дял е едва 3% в страните с ниски доходи. Ситуацията е особено тревожна при страните в хуманитарна криза, които имат нужда от още почти 700 милиона дози, за да постигнат целта на Световната здравна организация за ваксиниране на 40% от тяхното население до края на годината.

Повече от половината страни, отправили хуманитарен апел, нямат достатъчно дози, за да ваксинират и 10 % от населението си. Седем от най-бедните страни в света имат количества, достатъчни за по-малко от 2% от населението си (Бурунди, Камерун, Чад, Демократична република Конго, Хаити, Южен Судан и Йемен).

Богатите страни с достъп до големи количества ваксини щедро поеха ангажимент да дарят своите излишни дози на страни с ниски и средни доходи чрез COVAX[[1]](#footnote-1). Въпреки това, съвсем малко от тези дарения бяха реално получени. Снабдяването с дози за най-уязвимите хора продължава да бъде възпрепятствано от ограниченията за износ и от нежеланието на страните да отстъпят мястото си в производствената линия за доставки в COVAX, дори и да не могат да използват тези дози незабавно.

Хуманитарният буфер[[2]](#footnote-2), част от механизма COVAX, е отворен за кандидатстване от юни 2021 г. Буферът е крайна мярка, за да се гарантира, че разселените и други уязвими групи по света са достигнати с ваксини срещу COVID-19. Това също е част от усилията за ограничаване на неравенството, което иначе би застрашило социалното и икономическото възстановяване в районите, засегнати от хуманитарни кризи. Затова трябва спешно да увеличим предлагането, да споделяме ваксини и да гарантираме на всеки достъп до тях.

Осигуряването на достатъчно дози ваксини, обаче, е само част от решението на тази криза. Трябва да гарантираме, че ваксината ще успее да достигне от летищния терминал до най-уязвимите хора, в това число бежанци, мигранти, търсещи убежище, маргинализирани групи, хора без гражданство и хора, живеещи в райони, контролирани от въоръжени групи и/или засегнати от въоръжен конфликт. Трябва да се инвестира повече в местните механизми и капацитет за доставка, не само за да се осигури бърза и справедлива доставка, но и за да се изгражда по-ефективна готовност за реакция при пандемия на националните системи за здравеопазване.

Навсякъде по света усилията за ограничаване на пандемията са подронени от недоверие, което води до колебания относно ваксината. Повече от всякога е важно да се работи с и в общностите, включително чрез социалните медии и мрежите в тези общности, за да се изгради доверие и да се засили увереността на хората, че ваксините са ефикасни и безопасни. Дейности които засилват подкрепата за местните организации и се борят с дезинформацията, са изключително важни, за да се гарантира успешната доставка на ваксини в местните общности, особено на хората, които са най-застрашени.

Организацията на обединените нации и Международното движение на Червения кръст и Червения полумесец остават непоколебими в своя ангажимент да осигурят справедлив и ефективен достъп до ваксини срещу COVID-19 по целия свят. Тъй като пандемията изисква от международната общност да предприеме извънредни мерки, днес отново обединяваме гласовете си, за да кажем, че е време действията да говорят по-силно от думите.

---

*Хуманитарен императив и наша споделена отговорност е да гарантираме, че човешкият живот е защитен навсякъде, а не само в малкото страни, които разполагат със средствата да си купят защита. Призоваваме правителствата, партньорите, донорите, частния сектор и другите заинтересовани страни:*

1. *Да увеличат предлагането на ваксини срещу COVID-19 и достъпа до COVAX, включително чрез дарения на ваксини от страните с високи доходи на страните и регионите, които продължават да получават несправедливо по-малко;*
2. *Да увеличат финансирането и подкрепата за местните организации, за да се гарантира, че ваксините ще излязат от столичните летища и ще достигнат до всички, включително посредством такива инвестиции в местните здравни системи, които са необходими за осигуряване на доставките, както и в дейности за ангажиране на общностите, с което да се увеличи приемането и доверието към ваксините срещу COVID-19, както и към ваксините въобще;*
3. *Да увеличат капацитета за производство и разпространение на ваксини срещу COVID-19 в световен мащаб, особено в страните с ниски и средни доходи;*
4. *Да ускорят трансфера на технологии и ноу-хау: направените сега инвестиции ще имат ефект далеч отвъд тази здравна криза и ще засилят глобалния капацитет за реакция на бъдещи епидемии и пандемии;*
5. *Да поискат премахването на всички останали бариери (от производителите), за да позволят на хуманитарните организации достъп до необходимите дози ваксини против COVID-19, включително чрез отмяна на изискването за обезщетение, особено за районите, където най-уязвимите групи могат да бъдат достигнати само от хуманитарни агенции, използващи хуманитарния буфер COVAX*

За допълнителна информация:

Tommaso Della Longa, IFRC, +41 79 708 43 67, tommaso.DELLALONGA@ifrc.org

Crystal Ashley, ICRC, +41 79 642 80 56, cwells@icrc.org

Anna Jefferys, UNOCHA, + 1 347 707 3734, jefferysa@un.org

1. COVAX - Световна инициатива „Глобален достъп до ваксините COVID-19“ [↑](#footnote-ref-1)
2. Хуманитарният буфер (HB) е механизъм, създаден в рамките на инициативата COVAX, като „последна мярка“ за осигуряване на достъп до ваксини срещу COVID-19 за високорискови и уязвими групи от населението, намиращо се в условия на хуманитарна криза. [↑](#footnote-ref-2)